钦定古今图书集成/明伦汇编/官常典/第173卷 > 《又让封表》同前
## 钦定古今图书集成/明伦汇编/官常典/第173卷 > 《又让封表》同前

臣诛除暴逆，克定二州，四方来贡，以为臣之功；萧相
国以关中之劳，一门受封；邓禹以河北之勤，连城食
邑，考功效实，非臣之勋。臣祖父中常侍侯，时但从辇，
扶翼左右，既非首谋，又不奋戟，并受封爵，暨臣三叶。
臣闻《易·豫卦》曰：“利建侯行师，有功。”乃当进立以为诸
侯也。又《讼卦》六三曰：“食旧德，或从王事。”谓先祖有大
德，若从王事有功者，子孙乃得食其禄也。伏惟陛下
垂乾坤之仁，降云雨之润，远录先臣扶掖之节，采臣
在戎犬马之用，优策褒崇，光曜显重，非臣尪顽所能
克堪。